SK Úradný vestník Európskej únie C 165/5

Záverečná správa vyšetrovateľa vo veci COMP/38.096/D1 – PO/Clearstream

(zúčtovanie a vyrovnanie)

[v súlade s článkom 15 rozhodnutia Komisie (2001/462/ES, ESUO) z 23. mája 2001 o pôsobnosti vyšetrovateľov v niektorých konaniach vo veci hospodárskej súťaže – Ú. v. ES L 162, 19.6.2001, s. 21]

2009/C 165/04

Z návrhu rozhodnutia v tejto veci vyplývajú tieto skutočnosti:

Oznámenie námietok bolo zaslané spoločnosti Clearstream International SA („CI“) v Luxemburgu a spoločnosti Clearstream Banking AG („CBF“) vo Frankfurte 28. marca 2003. Stranám bolo doručené 31. marca 2003.

Dňa 9. apríla 2003 strany požiadali o prístup k spisu. Prístup bol poskytnutý 14. apríla 2003. V dôsledku administratívnej chyby bol však stranám poskytnutý prístup k jednému dokumentu, ktorý bol klasifikovaný ako dôverný. Týmto dokumentom bolo interné memorandum spoločnosti Euroclear Bank S.A./N.V. („EB“), v ktorom sa stanovujú ciele a stratégia, ktorú chcela táto spoločnosť zaujať pri stretnutí. EB bola o tejto chybe informovaná pred ústnym vypočutím. Strany boli na rozdiel od príslušných útvarov Komisie toho názoru, že tento dokument, ktorý bol vyhlásený za dôverný, obsahuje oslobodzujúce dôkazy, ktoré by sa mali použiť v ich prospech v konečnom rozhodnutí Komisie. Dospela som k záveru, že tento dokument neobsahuje žiadne oslobodzujúce informácie, ktoré by mali byť sprístupnené stranám alebo ktoré by sa mali použiť v konečnom rozhodnutí Komisie.

Strany mali dva mesiace na vyjadrenie sa k oznámeniu námietok.

Právni zástupcovia strán odpovedali na oznámenie námietok listom z 30. mája 2003. Odpoveď bola doručená 3. júna 2003.

Strany požiadali o ústne vypočutie, ktoré sa uskutočnilo 24. júla 2003.

E-mailom z 8. apríla 2003 požiadala EB o povolenie zúčastniť sa na ústnom vypočutí a o zaslanie nedôvernej verzie oznámenia námietok. Obom požiadavkám bolo vyhovené a EB bola poskytnutá nedôverná verzia oznámenia námietok dňa 2. mája 2003. EB predložila svoje pripomienky 13. júna 2003. EB mala možnosť vyjadriť sa k oznámeniu námietok pred jeho sprístupnením ďalším stranám okrem spoločnosti Clearstream, pretože mohlo obsahovať dôverné informácie týkajúce sa EB.

Príslušné útvary Komisie po ústnom vypočutí tento prípad ďalej vyšetrovali a 25. júla 2003 zaslali listy podľa článku 11 stranám a 29. júla 2003 spoločnosti EB. Odpovede doručené 1. septembra (od strán) a 28. októbra 2003 (od EB) boli zaradené do spisu.

Dňa 25. augusta 2003 strany požiadali o dodatočný prístup k spisu. Táto žiadosť sa týkala dvoch dokumentov v dĺžke 367 strán, ktorými spoločnosť Euroclear odpovedala na listy, ktoré zaslala Komisia podľa článku 11. Príslušné útvary Komisie odpovedali 6. októbra 2003 a poskytli prístup k 141 stranám požadovaných dokumentov. Objasnili tiež, že zvyšné strany obsahujú dohody medzi spoločnosťou Euroclear a jej zákazníkmi alebo dodávateľmi, ktoré sú obchodným tajomstvom. Príslušné útvary Komisie poskytli krátke vysvetlenia týchto dohôd. Strany v tejto súvislosti nevzniesli pred vyšetrovateľom žiadne námietky.

Strany opäť nahliadli do spisu 3. novembra 2003. V súlade s odpoveďou príslušných útvarov Komisie zo 6. októbra 2003 im bol poskytnutý prístup k doplňujúcim dokumentom, ktoré boli zaradené do spisu po 14. apríli 2003.

Dňa 3. novembra 2003 sa uskutočnilo stretnutie útvarov Komisie a strán. Strany vyjadrili svoj názor na to, ako by sa mali interpretovať nové dokumenty, ktoré predložili. Príslušné útvary Komisie objasnili, akým spôsobom chcú využiť informácie, ktoré získali po ústnom vypočutí. V tejto súvislosti príslušné útvary Komisie zaslali tiež 17. novembra 2003 stranám list, v ktorom vysvetľujú interpretáciu dodatočne získaných informácií, ktoré mala Komisia v úmysle prijať vo svojom konečnom rozhodnutí. Strany mali možnosť vyjadriť sa k tomuto listu do 1. decembra 2003.

Po ústnom vypočutí Komisia naďalej trvala na námietkach. Upustila však od svojho úmyslu strany pokutovať.

Vzhľadom na vyššie uvedené skutočnosti sa domnievam, že právo zúčastnených strán a tretích strán na vypočutie bolo v tomto prípade rešpektované. Návrh rozhodnutia sa zaoberá námietkami pokiaľ ide o tie strany, ktoré dostali možnosť vyjadriť svoje stanovisko.